VENNSKAP TRONDHEIM-KEREN

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

# **KEREN-NYTT**

August/september 2018

#### Kjære Keren-venner!

***Vi er på vei inn i en spennende høst! Én ting er den spennende og positive utviklingen i forholdet mellom Eritrea og Etiopia. Det gleder vi oss storlig over. Men også lokalt skjer det ting: Hold av uke 38, fra mandag den 17. til torsdag den 20. september, for da blir det for første gang i Trondheim -***

# ERITREISK LITTERATUR- OG KULTURUKE PÅ LITTERATURHUSET!!!

Vennskap Trondheim-Keren samarbeider med Prosjektet «Litteratur for inkludering» på Litteraturhuset, med folkebiblioteket og fylkesbiblioteket og ikke minst med eritreere i Trondheim, og det blir et rikt program:

**På «Kulturtorget» i Trondheim folkebibliotek kommer det til å stå *en utstilling som viser fram eritreisk kultur og eritreisk kunst****,* **fra 17. til 30. september.** Utstillingen danner også ramme om åpningen av kulturuka.

***Mandag 17. sept.***: **Åpning av Eritreisk litteratur- og kulturuke**Eritreere i Trondheim stiller i sine ulike drakter, med musikk og dans. Presentasjon av ulike språk og tradisjoner i Eritrea. Deretter: program om **eritreisk arkitektur** ved arkitekt Samson Girma.   
Sted: Kulturtorget. Tidspunkt: kl.18.00 – ca 20.30.

**Tirsdag 18. sept.:** **Eritreisk litteratur** **– skriftlig og muntlig diktning** v. Meron Afeworki. Presentasjon av noen kjente forfattere (f.eks. Alemseged Tesfai) og eritreisk muntlig diktning. Ogsåpresentasjon av boka **When I was a Child** med opplesinger.   
Sted: *Rådhussalen. Tidspunkt: kl.18.00 - 20.00.*

***Onsdag 19. sept.:* Eritreisk poesikveld** v. Samuel Tsegai, Meron Afeworki, Haile Bizen og andre (opplesinger på engelsk, norsk, tigrinja og andre eritreiske språk…).   
Sted: Rådhussalen, Tidspunkt: 18.00 – 20.00.

***Torsdag 20. sept.:*** 1) **Program i Klæbu folkebibliotek med forfatteren Haile Bizen**. Tidspunkt ikke endelig avklart.

**2) Migrasjon i dagens verden: språk og kultur i bevegelse, *v. Knut Felberg*. Felberg arbeidet inntil nylig i Eritrea for FN med spørsmål rundt migrasjon.**Etter Felbergs foredrag: **Mellom to kulturer - eritreisk og norsk: E**ritreisk ungdom i Trondheim intervjues og samtaler om sine erfaringer.  
Sted: Rådhussalen. Tidspunkt: kl. 19.00 – 21.00.

***(Forbehold om endringer i programmet)***

# **En god venn er død**

For et par uker siden døde ***Tesfay Tekle***. Noen av dere vil huske ham som den dynamiske ordføreren i Keren for seksten år siden, da vi feiret vennskapsforbindelsens tiårsjubileum. Tesfay kom da til Trondheim og feiret med oss her, og varaordfører Liv Sandven med flere reiste til Keren og fikk være med på en flott feiring der.

Tesfay var en helt uvanlig mann, som ble en god og nær venn både for vennskapsforbindelsen og for alle dem som møtte ham. Han ble født i 1949 i en bilen-landsby noen mil fra Keren og gikk på ungdomsskolen i Keren før han dro til Asmara. Der ble han en drivende kraft i den hemmelige studentbevegelsen, skriver vår venn *Biniam Abraha*. Tesfay engasjerte seg tidlig i frigjøringsvbevegelsen mot det etiopiske styret og ble en av lederne i ELF fra 1967. Biniam skriver: «Tesfay hadde en spesiell evne til å kommunisere med både frigjøringskrigere og sivile, for han var ydmyk og respektfull overfor andre og alltid til stede når noen trengte ham. Etter frigjøringen i 1992 reiste han tilbake til hjemlandet, for han mente det var på tide å bidra med noe til befolkningen som hadde gitt alt, ikke minst sine barn, i frigjøringskampen. I ulike stillinger gjorde Tesfay en formidabel innsats – i Keren, Hagaz og Massawa. Han etterlot seg tre barn. Ektefellen hans gikk bort i fjor. Takk, Tesfay, for alt du har gjort for landet! Du skal alltid være i våre hjerter.»   
  
*Vi i Vennskap Trondheim-Keren tenker på Tesfay Tekle med glede og takknemlighet og lyser fred over hans minne.*

Vennlig hilsen fra styret i Vennskap Trondheim-Keren,  
Jon Smidt (leder),   
Guri Amundsen, Agate Drivvold, Arthur Høyen, Synnøve Utseth, Sylvia Bjørgan Ysland,   
(vara:) Bodil Kringhaug, Berit Løfsnæs, Olav Nilsen, Øyvind Taraldset Sørensen, Anja van de Wiel

\*\*\*

**Vi er veldig glade og takknemlige for alle som betaler** **støttemedlemskontingenten på 300 kr til kontonr 7878.05.28825 eller pr vipps 511657**. (Husk å oppgi navn! Vi har nå gått inn for å invitere alle betalende medlemmer til våre åpne styremøter, for at flere skal kjenne seg involvert og informert.)